ຄົນ​ອຳ​ມະ​ພາດ ກັບ​ຄືນ​ມາ ​ຍ່າງ​ໄດ້​ອີກ​ຄັ້ງ​ນຶ່ງ ຍ້ອນ​ສິ່ງ​ກະ​ຕຸ້ນ ​ເສັ້ນ​ປະ​ສາດ ​ໄຂ​ສັນຫຼັງ
ທ່ານ ທອບ​ເບຼີ ອາ​ຍຸ 47 ປີ ​ບໍ່​ພຽງ​ແຕ່​ຮູ້​ສຶກ​ເປັນບຸນຄຸນເທົ່ານັ້ນ ແຕ່ລາວຍັງມີຄວາມຫວັງສຳລັບອະນາຄົດ ຂອງລາວນຳດ້ວຍ.
ຜູ້ຊາຍອຳມະພາດຄົນນຶ່ງ ທີ່ທ່ານກຳລັງຈະຮູ້ຈັກນີ້ ບໍ່ໄດ້ມີຄວາມຫວັງເລີຍ ວ່າມື້ນຶ່ງ ລາວຈະສາມາດກັບຄືນມາຍ່າງໄດ້ອີກ ແຕ່ຍ້ອນອຸປະກອນການແພດຊະນິດໃໝ່ນີ້, ສິ່ງຕ່າງໆແມ່ນກຳລັງດີຂຶ້ນສຳລັບລາວ ນັກຂ່າວວີໂອເອ ມາຣຽມມາ ດີອາລໂລ ມີ ລາຍງານເພີ່ມເຕີມ ທ້າວ ເຊບັສຕຽນ ທອບເບຼີ ໄດ້ເປັນອຳມະພາດຕັ້ງແຕ່ແອວລົງໄປຫຼັງຈາກໄດ້ປະສົບອຸ ບັດຕິເຫດທາງລົດຖີບ ເມື່ອຫ້າປີທີ່ຜ່ານມາ ປີກາຍນີ້ ລາວໄດ້ເຮັດຂັ້ນຕອນການວິໄຈ ເຊິ່ງສິ່ງກະຕຸ້ນກະດູກສັນຫຼັງໄດ້ຖືກວສອດໃສ່ໃນຮ່າງກາຍຂອງລາວ ທ່ານ ເກຣັກກໍ ກວກທີນ, ຈາກສະຖາບັນເທັກໂນໂລຈີ ໂລຊານ ຂອງລັດຖະບານກາງ ສວິດເຊີແລນ ກ່າວວ່າ “ດ້ວຍການຝຶກຊ້ອມໜ້ອຍນຶ່ງ ລາວຈະສາມາດທີ່ຈະກະຕຸ້ນ, ຕົວຢ່າງ, ການຢຽດຂາຂອງລາວ ສະນັ້ນທ່ານຈຶ່ງເຫັນວ່າລາວຈະກຳລັງພັບຂາຊ້າຍ ຂອງລາວໄດ້, ລາວສາມາດທີ່ຈະຢຽດມັນໄດ້ເຕັມທີ່ ຂາຊ້າຍຂອງລາວ ຈະຕ້ານທິດ ທາງຂອງແຮງດຶງດູດ ແລະ ຮັກສາການຢຽດໄວ້ໄດ້ ” ແຕ່ເບິ່ງວ່າຄືຈະເຈັບປວດດັ່ງທີ່ເຫັນນັ້ນ, ທ່ານ ທອບເບຼີ ອາຍຸ 47 ປີ ບໍ່ພຽງແຕ່ຮູ້ສຶກ ເປັນບຸນຄຸນເທົ່ານັ້ນ ແຕ່ລາວຍັງມີຄວາມຫວັງສຳລັບອະນາຄົດຂອງລາວດ້ວຍ ທ່ານ ເຊບັສຕຽນ ທອບເບຼີ, ຄົນເຈັບຜູ້ນັ້ນກ່າວວ່າ “ຂ້າພະເຈົ້າຮູ້ສຶກວ່າ, ນຶ່ງປີຫຼັງຈາກ ນັ້ນມາ, ຂ້າພະເຈົ້າໄດ້ມີຄວາມກ້າວໜ້າ ໃນການເຄື່ອນໄຫວບາງຢ່າງ ຂ້າພະເຈົ້າພຽງ ແຕ່ຫວັງວ່າ ມື້ຕໍ່ໄປ ມັນຈະເກີດຫຍັງຂຶ້ນກັບຂ້າພະເຈົ້າ, ປີຕໍ່ໄປ, 10 ປີຫຼັງຈາກນັ້ນ ຂ້າພະເຈົ້າຈະໄດ້ເຫັນຫຍັງຢູ່ໃນໂຕຂອງຂ້າພະເຈົ້າ ຈະມີໃຜຮູ້? ໃນລະຫວ່າງການບຳບັດຢູ່ໂຮງໝໍຂອງມະຫາວິທະຍາໄລ ໂລຊານ ໃນປະເທດ ສວິດ ເຊີແລນ ນັ້ນ, ທ່ານ ທອບເບຼີ ໄດ້ເຮັດວຽກກັບນັກກາຍະບຳບັດ ລາວໄດ້ໃຊ້ໄມ້ຄ້ຳ ເພື່ອຍ່າງຂຶ້ນຍ່າງລົງໃນຫ້ອງປິ່ນປົວ ທ່ານ ເກຣັກກວາ ຄົວທີນ ກ່າວວ່າ “ນີ້ແມ່ນສິ່ງທີ່ເຮົາເອີ້ນວ່າ ເຄື່ອງຜະລິດຊີບພະຈອນ ທີ່ສາມາດປ່ຽນຖ່າຍໄດ້, ເສັ້ນລວດໄຟຟ້າເສັ້ນນີ້ ແມ່ນຈະຖືກສອດໃສ່ລະຫວ່າງ ກະ ດູກ ກັບ ເສັ້ນປະສາດໄຂສັນຫຼັງ ຢູ່ສ່ວນທີ່ຕ່ຳຂອງມັນ ເພື່ອກະຕຸ້ນພື້ນທີ່ຂອງເສັ້ນປະ ສາດໄຂສັນຫຼັງ ທີ່ປົກກະຕິຈະຄວບຄຸມການເຄື່ອນໄຫວຕ່າງໆຂອງຂາ ” ຄົນອຳມະພາດສາມຄົນ ລວມທັງທ່ານ ເດວິດ ມາເຊ ປັດຈຸບັນນີ້ ແມ່ນໄດ້ຮັບການປູກ ຖ່າຍດັ່ງກ່າວນັ້ນ ທ່ານ ມາເຊ ກ່າວວ່າ ມັນບໍ່ຄືກັບການປິ່ນປົວອື່ນໆ ທີ່ລາວເຄີຍໄດ້ ເຮັດມາກ່ອນ ທ່ານ ເດວິດ ມາເຊ ກ່າວວ່າ “ມັນຄືກັບແລ່ນມາຣາທອນ ກັບ ຖືໄຂ່ໄວ້ກັບມືແທ້ໆ ແລະ ເຈົ້າຈະພະຍາຍາມຢ່າບີບມັນ ແລະ ໃນເວລາດຽວກັນ ເຈົ້າກໍຈະດັນໃຫ້ແຮງເທົ່າທີ່ເຈົ້າ ສາມາດເຮັດໄດ້ ” ການບາດເຈັບຢູ່ເສັ້ນປະສາດໄຂສັນຫຼັງມີໄດ້ຫຼາຍຮູບແບບ ທ່ານນາງ ໂຈສລິນ ບລັອດຈ໌, ນັກສັນຍະແພດໂຣກເສັ້ນປະສາດ ຢູ່ໂຮງໝໍມະຫາວິທະຍາໄລ ໂລຊານ ຜູ້ ທີ່ໄດ້ປູກຖ່າຍອຸປະກອນຕ່າງໆ ສຳລັບຄົນປ່ວຍແຕ່ລະຄົນກ່າວວ່າ ການປິ່ນປົວແບບນີ້ ຈະບໍ່ໄດ້ຜົນກັບຜູ້ທີ່ມີອາການບາດເຈັບສາຫັດ ທ່ານນາງ ໂຈສລິນ ບລັອດຈ໌ ກ່າວວ່າ “ມັນສຳຄັນຫຼາຍ ທີ່ຈະມີສ່ວນສຸດທ້າຍຂອງເສັ້ນ ປະສາດໄຂສັນຫຼັງຖືກປົກປ້ອງໄວ້ ຍ້ອນວ່າ ນັ້ນແມ່ນບ່ອນທີ່ພວກເຮົາຈະປູກຖ່າຍ ເສັ້ນລວດໄຟຟ້າໃສ່ ແລະ ຖ້າພາກສ່ວນນີ້ ໄດ້ຮັບບາດເຈັບ ມັນຈະຍາກຫຼາຍ ທີ່ຈະ ເດົາໄດ້ວ່າ ແມ່ນຫຍັງກຳລັງເກີດຂຶ້ນກັບເຄື່ອງກະຕຸ້ນ ” ຜົນຂອງການຄົ້ນຄວ້າວິໄຈນີ້ ໄດ້ຖືກຕີພິມໃນວາລະສານ Nature Neuroscience ໃນວັນພະຫັດທີ່ຜ່ານມາ